钦定古今图书集成/历象汇编/庶征典/第024卷 > 群书备考 > 《太阳亏为宰臣乞退表》〈中宗〉苏颋
## 钦定古今图书集成/历象汇编/庶征典/第024卷 > 群书备考 > 《太阳亏为宰臣乞退表》〈中宗〉苏颋

臣某等言：伏见今月朔旦，太阳亏，陛下启“辍朝之典，
有司尊伐社之义。”臣等伏自寻绎，无任惴恐。臣某〈中谢〉
臣闻“官或迷焉，必犯先王之诛；辰弗次舍，必贻上
公之责：此乃邦有常刑，圣有明训。顷者论道任重，衮
章犹缺，端揆位隆，鼎台是亚。所以熙帝之载，代天之
工，调六气之和，发三光之度，则大化为本，非小才所
宜，崇替率由，咎征斯属。”伏惟应天神龙皇帝陛下光
被四海，对越二仪，人祗宅心，俊贤翘首。但置之左右，
以“为辅弼。自忠言启沃功臣保又用作霖雨，格于皇
天。”臣何人斯，而敢叨拟议？臣等智能素薄，经术殊陋，
望不过于掾史，名不达于州闾，徒以遭逢盛明，颇皆
履历，参庙堂之机密，为宗族之光宠者，十数年于今
矣。忠肃恭懿，远谢八元之名；进善退恶，近惭二君之
美。陈平有言，常则不称；贾诩延诮，居然“已得。光阴久
弛，年礼俱逮，自应屏黜，以清彝序，而徘徊圣恩，万一
希效。僶俛残岁，甲子空多，遂超总领之司，愈失具瞻
之望。将何以匡翼庶政，仪刑师属？”且视事而老，才愧
千秋之贤；待罪安归，忧深万石之裔。久知尘秽，宁虞
负乘？所以素餐加责，聚諠于下；薄蚀生灾，见昭于上。
天之所戒，臣不可逃。陛下矜而宥之，未致于理。伏乞
收其印绶，赐以骸骨。则知胡广罢位，抑其前闻；徐防
免官，复自兹始。臣窃其幸，物谁不宜？恳到所祈，惶怖
交集，无任迫切之至。